Muutettu ehdotus neuvoston asetukseksi (EY) Euroopan aluekehitysrahastosta (1) (1999/C 52/10) KOM(1999) 18 lopull. - 98/0114(SYN)

(Komission esittämä 20 päivänä tammikuuta 1999 EY:n perustamissopimuksen 189 a artiklan 2 kohdan nojalla)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 e artiklan,

ottaa huomioon komission ehdotuksen,

ottaa huomioon talous- ja sosiaalikomitean lausunnon,

ottaa huomioon alueiden komitean lausunnon,

toimii yhdessä Euroopan parlamentin kanssa 189 c artiklassa määrättyä menettelyä noudattaen,

sekä katsoo, että

(1) perustamissopimuksen 130 c artiklassa määrätään, että Euroopan aluekehitysrahaston (EAKR) tarkoituksena on myötävaikuttaa suurimman alueellisen epätasapainon poistamiseen yhteisössä; näin ollen EAKR pyrkii vähentämään eri alueiden tai saarten jälkeenjääneisyyttä, maaseutu mukaan luettuna,

(2) rakennerahastoja koskevista yleisistä säännöksistä annetun neuvoston asetuksen (EY) N:o . . . 2 artiklan 2 kohdassa säädetään, että EAKR:n pääasiallinen tehtävä on mainitun asetuksen 1 artiklassa tarkoitettujen tavoitteiden 1 ja 2 tukeminen; mainitun asetuksen 19 ja 20 artiklassa säädetään, että EAKR osallistuu yhteisönaloitteiden osana valtioiden välisen, rajat ylittävän ja alueiden välisen yhteistyön rahoittamiseen; 21 ja 22 artiklassa säädetään, että se tukee yhteisön tasolla toteutettavia uutta luovia toimia ja teknisen avun toimenpiteitä,

(3) rakennerahastoja yhteisesti koskevat säännökset määritellään neuvoston asetuksessa (EY) N:o . . .; olisi tarkennettava niiden toimenpidekokonaisuuksien luonne, joita EAKR voi rahoittaa tavoitteiden 1 ja 2, yhteisöaloitteiden ja uutta luovien toimien mukaisesti,

(4) osana EAKR:n alueellisen kehittämisen tehtävää olisi täsmennettävä sen rahoitus taloudellisen toiminnan sopusointuiselle, tasapainoiselle ja kestävälle kehitykselle, korkealle kilpailukyvylle ja työllisyysasteelle, miesten ja naisten väliselle tasa-arvolle sekä ympäristön suojelun ja parantamisen korkealle tasolle,

(4a) EAKR:n tukitoimet olisi toteutettava osana kokonaisvaltaista ja yhdennettyä kestävän kehityksen strategiaa ja niiden yhteisvaikutus muiden rakennerahastojen tukitoimien kanssa olisi varmistettava,

(5) osana tehtäväänsä EAKR:n olisi tuettava yritysten, erityisesti pienten ja keskisuurten yritysten, tuotantoympäristöä ja kilpailukykyä, paikallista talouden ja työllisyyden kehittämistä, muun muassa kulttuurin ja matkailun aloilla, joilla syntyy tämän ansiosta työpaikkoja, tekniikan alan tutkimusta ja kehittämistä, alueellisten ja Euroopan laajuisten verkkojen kehittämistä, muun muassa tarjoamalla pääsy niihin liikenteen infrastruktuurien, televiestinnän ja energian aloilla, ympäristön suojelua ja parantamista ottaen huomioon ennalta varautumisen periaate sekä periaatteet, joiden mukaan ennalta ehkäiseviin toimiin olisi ryhdyttävä, ympäristövahingot olisi torjuttava ensisijaisesti niiden lähteellä ja saastuttajan olisi maksettava, ja suosien energian puhdasta ja tehokasta käyttöä ja uusiutuvien energialähteiden kehittämistä ja naisten välistä tasa-arvoa työelämässä,

(6) pyrittäessä parantamaan elintasoa ja alueellista kehitystasoa EAKR:n on toimittava paikallisen taloudellisen kehittämisen edistämiseksi erityisesti alueellisia työllisyyssopimuksia ja uusia työllisyyslähteitä suosimalla,

(7) komission aloitteesta käynnistetyt, yhteisön etua palvelevat toimenpidekokonaisuudet ovat merkittävässä asemassa asetuksen (EY) N:o . . . 1 artiklassa tarkoitettujen yhteisön rakennetoimien yleisten tavoitteiden toteuttamisessa; yhteisön saaman lisäarvon kannalta katsottuna on näin ollen tärkeää, että EAKR tukee edelleen valtioiden välistä, rajat ylittävää ja alueiden välistä yhteistyötä, mukaan luettuna unionin ulkorajalla sijaitsevien alueiden, heikoimmassa asemassa olevien saarten sekä erityisen syrjäisten alueiden yhteistyö niiden erityispiirteiden ja -ongelmien huomioon ottamiseksi; tämän yhteisön osana yhteisön koko alueen sopusointuinen, tasapainoinen ja kestävä kehittäminen tuo lisäarvoa taloudellista ja sosiaalista yhteenkuuluvuutta edistäville toimille; EAKR:n tehtävää tällaisen kehityksen edistäjänä olisi jatkettava ja lujitettava,

(8) EAKR osallistuu uutta luovien toimien ja teknisen avun toimenpiteiden tukemiseen asetuksen (EY) N:o . . . 21 ja 22 artiklan mukaisesti,

(9) olisi vahvistettava toimivalta soveltamissäännöksiä annettaessa ja tarkennettava siirtymäsäännökset, ja

(10) on syytä kumota asetuksen (ETY) N:o 2052/88 soveltamisesta Euroopan aluekehitysrahaston osalta 19 päivänä joulukuuta 1998 annettu neuvoston asetus (ETY) N:o 4254/88 (2), sellaisena kuin se on muutettuna asetuksella (ETY) N:o 2083/93 (3),

ON ANTANUT TÄMÄN ASETUKSEN:

1 artikla

Tehtävä

Perustamissopimuksen 130 c artiklan ja asetuksen (EY) N:o . . . mukaisesti Euroopan aluekehitysrahasto (EAKR) osallistuu mainitun asetuksen 9 artiklan 1 kohdassa määriteltyjen tukitoimien rahoitukseen edistääkseen taloudellista ja sosiaalista yhteenkuuluvuutta korjaamalla suurinta alueellista epätasapainoa ja osallistumalla alueiden kehittämiseen ja uudistamiseen.

Tähän liittyen EAKR osallistuu myös kestävän kehityksen edistämiseen ja pysyvien työpaikkojen luomiseen.

2 artikla

Soveltamisala

1. Osana sen 1 artiklassa määriteltyä tehtävää EAKR osallistuu

a) sellaisten tuottavien investointien rahoittamiseen, jotka tekevät mahdolliseksi pysyvien työpaikkojen luomisen tai säilyttämisen,

b) sellaisten infrastruktuurien rahoittamiseen,

i) jotka myötävaikuttavat tavoite 1 -alueilla näiden alueiden taloudellisten mahdollisuuksien kasvuun, kehitykseen, rakenteelliseen sopeuttamiseen ja pysyvien työpaikkojen luomiseen tai säilyttämiseen, mukaan luettuina investoinnit, jotka liittyvät Euroopan laajuisten verkkojen perustamiseen ja kehittämiseen liikenteen, televiestinnän ja energian aloilla,

ii) jotka tavoite 1 - ja 2 -alueilla tai rakennerahastoja koskevista yleisistä säännöksistä annetun asetuksen 19 artiklan 1 kohdan a alakohdassa tarkoitetun yhteisön yhteistyöaloitteen kohdealueilla koskevat elinkeinoelämän monipuolistamista taantuvilla talous- ja teollisuusalueilla, rappeutuneiden kaupunkialueiden kunnostamista sekä maaseutualueiden ja kalastuksesta riippuvaisten alueiden elinkyvyn palauttamista ja liikenneyhteyksien parantamista; investoinnit tai infrastruktuurit alueilla, joilla työpaikkoja synnyttävien taloudellisten toimintojen luominen tai kehittäminen edellyttää alueiden nykyaikaistamista ja uudistamista, mukaan luettuina viestinnän infrastruktuuriyhteydet ja muut yhteydet, joista näiden toimintojen kehittäminen riippuu,

c) alueiden omien mahdollisuuksien kehittämisen rahoittamiseen sellaisin toimenpitein, jotka edistävät ja tukevat paikallisia kehittämis- ja työllisyysaloitteita sekä pienten ja keskisuurten yritysten toimintaa ja joihin kuuluvat erityisesti:

i) tuki yrityspalveluille, erityisesti liikkeenjohdon, markkinaselvitysten ja -tutkimusten sekä useammille yrityksille yhteisten palveluiden aloilla,

ii) teknologian siirron rahoittaminen, mukaan luettuina erityisesti tiedon kerääminen ja levittäminen sekä innovaatioiden toteuttamisen rahoittaminen yrityksissä,

iii) yritysten rahoituksen ja luotonsaannin helpottaminen luomalla ja kehittämällä sopivia rahoitusvälineitä, sellaisina kuin ne on määritelty yleisen asetuksen 27 artiklassa.

iv) suora investointituki, sellaisena kuin se on määritelty [yleisen] asetuksen 27 artiklan 3 kohdassa, jos tukijärjestelmää ei ole olemassa,

v) pienimuotoisten infrastruktuurien perustaminen,

vi) tuki lähipalveluita tuottaville rakenteille, joiden tarkoituksena on luoda uusia työpaikkoja, lukuun ottamatta ESR:sta rahoitettuja toimenpiteitä,

d) asetuksen (EY) N:o . . . 2 artiklan 4 kohdan toisessa alakohdassa tarkoitettujen teknisen avun toimenpiteiden rahoittamiseen.

EAKR voi osallistua tavoite 1 -alueilla koulutus- ja terveydenhuoltoalan rakenteellista sopeuttamista edistävien investointien rahoittamiseen.

2. Edellä olevan 1 kohdan mukaisesti EAKR:n rahoituksella tuetaan esimerkiksi seuraavia aloja:

a) tuotantoympäristö, erityisesti yritysten ja varsinkin pienten ja keskisuurten yritysten kilpailukyvyn ja kestävien investointien kehittämiseksi, ja alueiden vetovoimaisuus erityisesti niiden infrastruktuurien tasoa nostamalla,

b) tutkimus ja teknologinen kehittäminen uusien teknologioiden ja innovaation käyttöönoton edistämiseksi tai alueellista kehittämistä edistävän tutkimuksen ja teknologian kehittämisen kapasiteetin vahvistamiseksi,

c) tietoyhteiskunnan kehittäminen,

d) ympäristön suojelu ja parantaminen ottaen huomioon erityisesti taloudellisen kehityksen tukemisessa sovellettavat varotoimet ja ennalta ehkäisyn periaatteet sekä puhtaan energian tehokas käyttö ja uusiutuvien energialähteiden kehittäminen,

e) miesten ja naisten välinen tasa-arvo työelämässä erityisesti yrityksiä luomalla sekä perhe- ja työelämän yhteensovittamisen mahdollistavien infrastruktuurien tai palvelujen avulla,

f) valtioiden välinen, rajat ylittävä ja alueiden välinen yhteistyö aluekehityksen alalla.

3 artikla

Yhteisöaloite

1. Asetuksen (EY) N:o . . . 19 artiklan mukaisesti EAKR osallistuu mainitun asetuksen 20 artiklan 2 kohdan mukaisesti yhteisön koko alueen sopusointuisen, tasapainoisen ja kestävän kehittämisen edistämisen tähtäävän, rajat ylittävää, valtioiden välistä ja alueiden välistä yhteistyötä koskevan yhteisöaloitteen (INTERREG) täytäntöönpanoon.

2. Asetuksen (EY) N:o . . . 20 artiklan 2 kohdan mukaisesti tämän artiklan 1 kohdan tarkoitettua soveltamisalaa laajennetaan päätöksellä, joka tehdään rahastojen tuesta sellaisille toimenpidekokonaisuuksille, joita voidaan rahoittaa (ESR:sta, EMOTR:sta, KOR:sta) annettujen asetusten mukaisesti, kaikkien kyseiseen yhteisöaloiteohjelmaan sisältyvien toimenpiteiden täytäntöönpanemiseksi.

4 artikla

Uutta luovat toimet

1. Asetuksen (EY) N:o . . . 21 artiklan 1 kohdan mukaisesti EAKR:sta voidaan rahoittaa

a) komission aloitteesta käynnistettyjä tutkimuksia, joiden tarkoituksena on analysoida ja tunnistaa aluekehitykseen liittyviä ongelmia ja ratkaisuja, erityisesti yhteisön koko alueen sopusointuisen, tasapainoisen ja kestävän kehittämisen alalla, mukaan luettuna Euroopan aluekehityssuunnitelma,

b) pilottihankkeita, joiden avulla etsitään ja tarjotaan uusia ratkaisuja alueellisen ja paikallisen kehittämisen aloilla niiden liittämiseksi tukitoimiin esittelyvaiheen jälkeen,

c) innovatiivista kokemustenvaihtoa alueellisen tai paikallisen kehittämisen aloilla saatujen kokemusten hyödyntämiseksi ja siirtämiseksi muille.

2. Asetuksen (EY) N:o . . . 21 artiklan 2 kohdan mukaisesti tämän artiklan 1 kohdassa tarkoitettua soveltamisalaa laajennetaan päätöksellä, joka tehdään rahastojen tuesta sellaisille toimenpidekokonaisuuksille, joita voidaan rahoittaa (ESR:sta, EMOTR:sta, KOR:sta) annettujen asetusten mukaisesti, kaikkien kyseiseen pilottihankkeeseen sisältyvien toimenpiteiden täytäntöönpanemiseksi.

5 artikla

Soveltamista koskevat yksityiskohtaiset säännöt

Komissio antaa tämän asetuksen soveltamista koskevat yksityiskohtaiset säännöt asetuksen (EY) N:o . . . 47 artiklassa säädettyä menettelyä noudattaen.

6 artikla

Kumoaminen

Kumotaan asetus (ETY) N:o 4254/88 1 päivästä tammikuuta 2000 alkaen.

Viittauksia kumottuun asetukseen on pidettävä viittauksina tähän asetukseen.

7 artikla

Uudelleentarkastelua koskeva lauseke

Neuvosto tarkastelee komission ehdotuksesta tätä asetusta uudelleen ennen 31 päivää joulukuuta 2006.

Se tekee ehdotusta koskevan päätöksensä perustamisssopimuksen 130 e artiklassa määrättyä menettelyä noudattaen.

8 artikla

Siirtymäsäännökset

Asetuksen (EY) N:o . . . 52 artiklassa tarkoitettuja siirtymäsäännöksiä sovelletaan soveltuvin osin.

9 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL C 176, 9.6.1998, s. 35.

(2) EYVL L 374, 31.12.1988, s. 15.

(3) EYVL L 193, 31.7.1993, s. 34.